Az Éva bibliai női név, a bibliai teremtéstörténet szerint az első emberpár nőtagjának neve, eredeti héber alakja חַוָּה Chavvá. A szó eleji erős H hang a görög átiratban elhalt (vö. Noah → Noé). A szó a létigéből származik, jelentése életet adó, a bibliai magyarázat szerint minden élők anyja.


Képzett és rokon nevek
 Evelin: az Éva angol és francia eredetű továbbképzése, de az angolban lehet a kelta eredetű Eiblin vagy a germán eredetű Avelina alakváltozata is.
 Evelina: az Evelin latinos továbbképzése.
 Evica: az Éva szláv becenevéből önállósult.
 Evila: az Éva szláv becenevéből önállósult.
 Evita: az Éva spanyol becenevéből önállósult.
 Vica: az Éva magyar becenevéből önállósult.

Gyakorisága
Az Éva a 17. századtól szerepel a gyakoribb nevek között, a név népszerűsége még nő is a 18. századra, majd a 19. században erősen visszaesik. Újból divatos a 20. század második felében lett, amikor 1967-ben a lista első helyén szerepelt, de a 80-as években már csak a 6. leggyakoribb név volt. A 90-es években is még gyakori, de a 2000-es években 2007-ig a 71-100. leggyakoribb női név, azóta nincs az első százban.

Az Evelin az 1990-es években ritka név volt, a 2000-es években a 19-66. leggyakoribb női név.

Az Evelina, Evica, Evila, Evita és Vica az 1990-es években szórványos név volt, a 2000-es években nem szerepelnek a 100 leggyakoribb női név között.

Névnap
 Éva, Evica, Evila, Evita, Vica: december 24.
 Evelin, Evelina: május 26.

Idegen nyelvű változatai

Éva
 angol: Eva, Eve, Evie
 arab: حواء
 bolgár, orosz: Jeva
 dán, holland, horvát, latin, német, olasz, szerb: Eva
 észt: Eeva
 finn: Eeva, Eevi
 francia: Ève
 héber: Hava, חַוָּה
 ír: Éabha, Aoibhe
 kopt: Havat
 lengyel: Ewa
 lett, litván: Ieva
 perzsa: حوا
 spanyol: Eva, Evita
 török: Havva
 walesi: Efa

Evelin
 Eveline (francia és angol)
 Evelyn, Evelyne (angol)
 Evelien (holland)
 Ewelina (lengyel)

Híres névviselők

Évák

Magyarok

 Almási Éva színésznő
 Ancsel Éva filozófus
 Balatoni Éva opera-énekesnő
 Barabás Éva televíziós műsorvezető
 Bay Éva tévébemondó
 Bognár Éva énekes
 Czipri Éva költő
 Csepregi Éva énekes
 Erdélyi Éva úszó
 Fábián Éva énekes
 Fejős Éva író
 Fésüs Éva író
 Földes Éva sporttörténész, neveléstörténész, az 1948. évi londoni olimpia művészeti versenyeinek harmadik helyezettje
 Gergely Éva énekes
 Janikovszky Éva író
 Henger Éva televíziós műsorvezető, pornószínész
 Horváth Éva szépségkirálynő
 Igó Éva színművész
 Kóczián Éva világbajnok asztaliteniszező
 Marton Éva operaénekes
 Mikes Éva táncdalénekesnő
 Vavyan Fable (Molnár Éva) író
 Novák Éva olimpiai bajnok úszó
 Novodomszky Éva műsorvezető
 Pál Éva énekes
 Pánczél Éva opera-énekesnő
 Pócs Éva néprajzkutató
 Risztov Éva úszó
 Ruttkai Éva színművész
 Dr. Sarkadiné dr. Lukovics Éva politikus, jogász, parlamenti képviselő
 Schubert Éva színésznő
 Szabó Éva keramikus, porcelántervező művész
 Szarka Éva válogatott labdarúgó
 Székely Éva olimpiai bajnok úszó
 Szerencsi Éva színművész
 Szörényi Éva Kossuth-díjas színművész
 Tordai Éva operaénekes
 Vándor Éva színésznő, szinkronszínész
 Vári Éva színművész
 Vass Éva színésznő
 Zeikfalvy Éva svéd válogatott labdarúgó
 Zsurzs Éva filmrendező

Külföldiek
 Eva Bartok (szül. Szőke Éva) amerikai színművész
 Eva Braun, Adolf Hitler felesége
 Eva Cassidy amerikai énekesnő
 Eva Gabor (Gábor Éva) színművész
 Eva Longoria amerikai színésznő
 Eva Mendes amerikai színművész
 Eva Rivas örmény énekesnő
 Ewa Sonnet lengyel énekesnő
 Ieva Tare lett kosárlabdázó

Evelinek, Evelinák
 Dobos Evelin magyar színésznő, műsorvezető
 Ewelina Korbin lengyel kosárlabdázó
 Evelyn Waugh angol író
 Fenyvesi Evelin válogatott labdarúgó
 Kandech Evelyne énekesnő
 Verrasztó Evelyn magyar úszó

Evicák, Evilák, Eviták és Vicák
 Eva Perón (Evita) argentin politikus

Egyéb Évák

Az irodalomban
 Éva a női főszereplője Madách Imre Az ember tragédiája című művének
 Gárdonyi Géza Egri csillagok című regényének egyik szereplője Cecey Éva
 Ulpius Éva Szerb Antal Utas és holdvilág című regényének egyik szereplője

Népköltészetben
Kiszámoló:

Ádám, Éva járt a kertben,
Búzaszemet szemecskélte,
Mondd meg, hányat, Te.

Szólások:
 Éva lánya: mondják olyan nőre, akiben szembetűnőek a női tulajdonságok
 még Éva is menyasszony volt: mondják olyan eseményekre, amik nagyon régen történtek
 Éva után indult: mondják olyan emberre, aki lopott

Egyéb népi elnevezések
 évahal: Szeged környékén hívnak így egy halfajtát
 évahalál-csont a neve az ádámcsutkának egyes vidékeken

Egyéb
 Ádám és Éva az első emberpár a Bibliában
 Mitokondriális Éva
 EVA betűszó több fogalomra
 Evita, musical

Jegyzetek

Magyar keresztnevek (E, É)
Női keresztnevek (E, É)
Héber eredetű magyar női keresztnevek